《思道屋为暑雨所破为作破屋歌》
明代·郑善夫

南州暑月气正溽，伏雨衣裯尽如漉。朱方转东热更酷，渴想宫冰与夏屋。

不应天气反北行，苦寒之地炎蒸沃。长安敝庐淫雨里，上漏下湿宁安宿。

方子新颓笼鹤亭，郑生亦失穷猿木。郎官俸薄食指繁，原宪终辞九百斛。

伏金未伏火未流，虞书历象今难读。安居美食古所贱，陋巷箪瓢分须足。

洛阳杜鹃湿不归，愿得羲和宅旸谷。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。